Ένοπλη επίθεση σε εκκλησία στην Μινεσότα (2025)

Το πρωί της 27ης Αυγούστου 2025, μια μαζική επίθεση συμπεριλαμβανομένης μαζικών πυροβολισμών συνέβη στην Καθολική Εκκλησία του Ευαγγελισμού (Catholic Church of the Annunciation) στη γειτονιά του Βίντομ στη Μινεάπολη των Ηνωμένων Πολιτείων της Αμερικής. Η επίθεση έλαβε χώρα κατά τη διάρκεια προγραμματισμένης σχολικής λειτουργίας στην ενορία, στην οποία παρευρίσκονταν οι μαθητές και το διδακτικό προσωπικό του Καθολικού Σχολείου του Ευαγγελισμού. Ο δράστης σκότωσε τρία άτομα, μεταξύ των οποίων και τον εαυτό του, και τραυμάτισε δεκαεπτά άλλους. Μεταξύ των νεκρών ήταν δύο παιδιά, ενώ τραυματίστηκαν δεκατέσσερα παιδιά και τρεις ηλικιωμένοι.

## Ιστορικό
Η Καθολική Εκκλησία του Ευαγγελισμού και το συνδεδεμένο ενοριακό της σχολείο βρίσκονται στη νοτιοδυτική Μινεάπολη για περισσότερο από έναν αιώνα. Η ενοριακή κοινότητα τέλεσε την πρώτη της λειτουργία το 1922, και στις 10 Σεπτεμβρίου 1923 τέσσερις Δομινικανές Αδελφές ίδρυσαν το Σχολείο του Ευαγγελισμού σε νέο κτίριο που λειτουργούσε ταυτόχρονα ως εκκλησία και σχολείο. Το σχολείο είχε 72 μαθητές. Το 2024, πριν από την επίθεση, είχε περίπου 340 μαθητές. Το Σχολείο του Ευαγγελισμού δέχεται μαθητές από την προσχολική ηλικία έως και την όγδοη τάξη.

Ακαδημαϊκά και θρησκευτικά, το σχολείο προσφέρει καθημερινά μαθήματα θρησκευτικών και δίνει έμφαση σε έργα κοινωνικής προσφοράς σε κάθε τάξη. Το 2018 έλαβε την πιστοποίηση ως Διεθνές Σχολείο του Διπλώματος International Baccalaureate (IB) για το πρόγραμμα Πρωτοβάθμιας Εκπαίδευσης. Από το 1998 διατηρεί σχέση «αδελφοποίησης», δηλαδή συνεργασία δύο σχολείων για εκπαιδευτική, πολιτιστική και συχνά φιλανθρωπική ανταλλαγή, με σχολείο στη Léogâne της Αϊτής, το «Annunciation Léogâne», που ιδρύθηκε σε συνεργασία με τον οργανισμό Mission Haiti Inc.

Η επίθεση σημειώθηκε δύο μήνες μετά τους πυροβολισμούς κατά της πολιτειακής βουλεύτριας της Μινεσότα Μελίσα Χόρτμαν (Melissa Hortman), η οποία σκοτώθηκε μαζί με τον σύζυγό της, ενώ ο γερουσιαστής της πολιτείας Τζον Χόφμαν (John Hoffman) και η σύζυγός του τραυματίστηκαν.

## Η επίθεση
Η επίθεση έλαβε χώρα κατά την πρώτη εβδομάδα μαθημάτων στο Σχολείο του Ευαγγελισμού, στη διάρκεια μιας σχολικής λειτουργίας που είχε προγραμματιστεί για τις 8:15 π.μ. (ώρα CDT). Λίγο πριν τις 8:30 π.μ., ο δράστης, ντυμένος στα μαύρα, πλησίασε την πλευρά της εκκλησίας και άρχισε να πυροβολεί με τουφέκι μέσα από τα υαλογραφήματα προς τους πιστούς. Σύμφωνα με την αστυνομία, είχε επίσης στην κατοχή του καραμπίνα και πιστόλι. Όπως δήλωσε ο αρχηγός της αστυνομίας της Μινεάπολης Μπριάν Ο΄ Χάρα (Brian O’Hara), οι ερευνητές διαπίστωσαν ότι ο δράστης πυροβόλησε «δεκάδες» φορές από το εξωτερικό του ναού και είχε αποκλείσει κάποιες πόρτες από έξω, δυσχεραίνοντας τη διαφυγή των παρευρισκομένων.

Οι πρώτες κλήσεις στο 9-1-1 έγιναν γύρω στις 8:27 π.μ. και αστυνομικοί της Μινεάπολης εισήλθαν στο κτίριο μέσα σε λίγα λεπτά για να παράσχουν βοήθεια και να μεταφέρουν μαθητές και προσωπικό σε ασφαλέστερους χώρους. Η ανταλλαγή πυρών κράτησε περίπου δύο λεπτά και έληξε όταν ο δράστης αυτοκτόνησε στον πίσω χώρο στάθμευσης.

Οι τραυματίες διακομίστηκαν με ασθενοφόρα σε νοσοκομεία της περιοχής μέσα σε περίπου 25 λεπτά, μεταξύ των οποίων και το Hennepin County Medical Center (HCMC). Ο δήμος καθοδήγησε τις οικογένειες στο σχολικό κτίριο για επανένωση, ενώ οργανώθηκε και κέντρο υποστήριξης οικογενειών. Ορισμένοι μαθητές συναντήθηκαν με τους γονείς τους στο γυμναστήριο του σχολείου.

Λίγο μετά τις 9:00 π.μ., οι αρχές ανακοίνωσαν ότι δεν υπήρχε πλέον ενεργή απειλή. Στην επιχείρηση συμμετείχαν, εκτός από το Αστυνομικό Τμήμα Μινεάπολης (MPD), η Πολιτειακή Αστυνομία της Μινεσότα, το Γραφείο Εγκληματολογικών Ερευνών της Μινεσότα (BCA), ομοσπονδιακοί πράκτορες του FBI, καθώς και ειδικοί από το Bureau of Alcohol, Tobacco, Firearms and Explosives (ATF), μαζί με την Πυροσβεστική Υπηρεσία Μινεάπολης (MFD). Ο Δήμος εξέδωσε μήνυμα λήξης συναγερμού στις 9:29 π.μ.&nbsp;&nbsp;

## Θύματα της επίθεσης
Δύο παιδιά, ηλικίας 8 και 10 ετών, σκοτώθηκαν. Δεκαεπτά άτομα τραυματίστηκαν: δεκατέσσερα παιδιά και τρεις ενορίτες ηλικίας περίπου 80 ετών. Οι αρχές δήλωσαν ότι όλοι οι τραυματίες αναμενόταν να επιβιώσουν, ενώ αρκετά θύματα πήραν εξιτήριο από τα νοσοκομεία αργότερα την ίδια ημέρα. Οι αρχές ανέφεραν ότι τα τραυματισμένα παιδιά περιλάμβαναν μαθητές δημοτικού και γυμνασίου, μερικά μόλις 6 ετών, ανάμεσά τους και η δωδεκάχρονη ελληνοαμερικανίδα Σοφία. Τα ονόματα των δύο παιδιών που έχασαν τη ζωή τους δεν δημοσιοποιήθηκαν άμεσα.

Τα σοβαρά περιστατικά μεταφέρθηκαν στο Hennepin Healthcare (HCMC), ενώ τα μη κρίσιμα παιδιατρικά περιστατικά στο Children’s Minnesota Hospital και οι μη κρίσιμοι ενήλικες στο North Memorial Hospital. Το τμήμα επειγόντων περιστατικών του HCMC ανέφερε ότι περιέθαλψε συνολικά 10 θύματα· αργότερα την ίδια ημέρα, το νοσοκομείο ανακοίνωσε ότι ένας ενήλικας και πέντε παιδιά ήταν σε κρίσιμη κατάσταση, ενώ ένας ενήλικας και τρία παιδιά νοσηλεύονταν με μη απειλητικούς για τη ζωή τραυματισμούς. Σύμφωνα με το HCMC και τις δημοτικές αρχές, τέσσερις ασθενείς χρειάστηκαν χειρουργική επέμβαση.

## Υπακόλουθα
Στις ώρες μετά την επίθεση, ο Δήμος της Μινεάπολης συντόνισε την επανένωση στο σχολείο και ανακοίνωσε ότι εργαζόταν με συνεργαζόμενους φορείς για να ανοίξει κέντρο υποστήριξης οικογενειών με συμβουλευτικές υπηρεσίες και βοήθεια στα θύματα. Οι αρχές κατεύθηναν επίσης το κοινό σε επίσημες πηγές πληροφόρησης για αγρυπνίες και τρόπους βοήθειας, συμπεριλαμβανομένου ειδικού ταμείου που διαχειριζόταν το Ίδρυμα Μινεάπολης για τη στήριξη των πληγέντων.

Το ίδιο βράδυ, θρησκευτικές κοινότητες και κάτοικοι συγκεντρώθηκαν σε διάφορα σημεία. Πάνω από 600 άτομα παρευρέθηκαν σε προσευχητική σύναξη στην Ακαδημία του Αγίου Αγγέλου, με επικεφαλής τον Αρχιεπίσκοπο Μπέρναρτ Χέμπντα (Bernard Hebda) και παρουσία του κυβερνήτη Τιμ Γουόλς και της γερουσιαστής Έιμι Κλόμπουτσαρ. Ο Χέμπντα διάβασε μήνυμα συλλυπητηρίων που απέστειλε η Γραμματεία του Κράτους του Βατικανού εκ μέρους του Πάπα Λέοντα ΙΔ΄. Στη νότια Μινεάπολη, εκατοντάδες άνθρωποι συγκεντρώθηκαν σε αγρυπνία με κεριά στο πάρκο Λίνχαρστ (Lynnhurst Park), την οποία οργάνωσαν οι οργανώσεις Protect Minnesota και Moms Demand Action. Στις ημέρες που ακολούθησαν, πενθούντες δημιούργησαν αυτοσχέδιο μνημείο με λουλούδια, σημειώματα και κεριά έξω από την Εκκλησία του Ευαγγελισμού.

Εθνικοί και τοπικοί οργανισμοί κινητοποιήθηκαν επίσης για στήριξη. Το Office for Victims of Crime (Γραφείο Υποστήριξης Θυμάτων Εγκλήματος) παρουσίασε ομοσπονδιακούς πόρους και το εγχειρίδιο του για την αντιμετώπιση μαζικής βίας. Το Office of Justice Programs (Γραφείο Προγραμμάτων Δικαιοσύνης) της Μινεσότα καθοδήγησε τις οικογένειες σε προγράμματα αποζημίωσης θυμάτων εγκλήματος και σε υπηρεσίες συνηγορίας. Το Uvalde Foundation for Kids ανακοίνωσε πρωτοβουλία συγκέντρωσης χρημάτων για τις οικογένειες των θυμάτων των πυροβολισμών στη Μινεάπολη και κάλεσε σε μεταρρυθμίσεις για την ασφάλεια στα σχολεία.

Πριν από έναν αγώνα στο Rogers Centre στο Τορόντο, οι ομάδες Toronto Blue Jays και Minnesota Twins τήρησαν ενός λεπτού σιγή για τα θύματα, με την ένδειξη «Annunciation Church» (Εκκλησία του Ευαγγελισμού) να προβάλλεται στον πίνακα του γηπέδου. Με προεδρικό διάταγμα, οι σημαίες σε όλες τις ομοσπονδιακές εγκαταστάσεις τέθηκαν μεσίστιες σε εθνικό επίπεδο έως τις 31 Αυγούστου, ενώ αρκετοί κυβερνήτες εξέδωσαν αντίστοιχες πολιτειακές εντολές.

## Έρευνα
Τοπικές, πολιτειακές και ομοσπονδιακές αρμόδιες αρχές ξεκίνησαν συντονισμένη έρευνα, με επικεφαλής το Αστυνομικό Τμήμα Μινεάπολης (MPD) και υποστήριξη από το FBI και το ATF. Ομοσπονδιακές αρχές δήλωσαν ότι η υπόθεση διερευνάται ως ενέργεια εσωτερικής τρομοκρατίας και έγκλημα μίσους κατά των καθολικών. Ο αρχηγός του MPD, Brian O’Hara, ανέφερε ότι οι ερευνητές εκτέλεσαν εντάλματα έρευνας σε τρεις κατοικίες στην περιοχή των Δίδυμων Πόλεων (Twin Cities) και έλεγξαν ένα όχημα που θεωρήθηκε ότι ανήκε στον ύποπτο. Οι αρχές συνέλεξαν και εξέτασαν υλικό από το διαδίκτυο, συμπεριλαμβανομένων βίντεο και γραπτών που είχαν προγραμματιστεί για δημοσίευση στο YouTube και αφαιρέθηκαν λίγο μετά την ανάρτησή τους, καθώς οι ερευνητές προσπαθώντας να ανακατασκευάσουν τον σχεδιασμό και το πιθανό κίνητρο.

Οι αρχές δήλωσαν ότι ο δράστης ενήργησε μόνος του, δεν είχε γνωστό ποινικό μητρώο και χρησιμοποίησε τουφέκι, καραμπίνα και πιστόλι, όλα νόμιμα αγορασμένα «πρόσφατα», σύμφωνα με τον O’Hara. Το ATF βοήθησε με την ιχνηλάτηση των όπλων.

Σύμφωνα με προκαταρκτικά ευρήματα που δημοσίευσε ο O’Hara, ο δράστης πυροβόλησε «δεκάδες» φορές από το εξωτερικό του ναού και προσπάθησε να αποκλείσει τις πόρτες στη μία πλευρά της εκκλησίας. Οι ερευνητές ανέφεραν ότι εξακολουθούσαν να προσπαθούν να καθορίσουν ακριβές κίνητρο. Ωστόσο, τα βίντεο που εξετάστηκαν από τις αρχές έδειχναν όπλα και γεμιστήρες με ρητά μίσους και αναφορές σε προηγούμενους μαζικούς δολοφόνους.

## Δράστης

Ο μοναδικός δράστης ταυτοποιήθηκε από τις αρχές ως ο Ρόμπιν Μ. Ουέστμαν (Robin M. Westman) (17 Ιουνίου 2002 – 27 Αυγούστου 2025) 23 ετών, χωρίς προηγούμενο ποινικό μητρώο. Μεγάλωσε στο Richfield της Μινεσότα και φέρεται να φοιτούσε στο Σχολείο του Ευαγγελισμού, από όπου αποφοίτησε το 2017. Ο Ουέστμαν ήταν διεμφυλικός και άλλαξε νόμιμα το όνομά του το 2019, καθώς θεωρούσε τον εαυτό του γυναίκα. Σύμφωνα με δημοσίευμα της Washington Post, η μητέρα του εργάστηκε ως διοικητική βοηθός στο σχολικό γραφείο από το 2016 έως το 2021. Το σπίτι του πατέρα του, λιγότερο από ένα μίλι από την εκκλησία, αποκλείστηκε με κορδέλα εγκλήματος και αστυνομικοί ήταν σταθμευμένοι έξω. Την ημέρα της επίθεσης, ο O’Hara δήλωσε ότι ο Ουέστμαν είχε αγοράσει τα όπλα «πρόσφατα».

### Μανιφέστο
Ο Ουέστμαν δημοσίευσε δύο βίντεο στο YouTube, διάρκειας 10 και 20 λεπτών, όπου παρουσίαζε γραπτά με αναφορές σε αυτοκτονία, κατάθλιψη, «εξαιρετικά βίαιες σκέψεις και ιδέες», καθώς και ένα μήνυμα προς την οικογένεια και τους φίλους του και το σχέδιο της διάταξης της εκκλησίας του Ευαγγελισμού. Ένα βίντεο έδειχνε μεγάλη ποσότητα όπλων, σφαίρες και γεμιστήρες. Στα όπλα ήταν γραμμένα αντι-εβραϊκά, αντι-καθολικά και ρατσιστικά μηνύματα, οι λέξεις «Kill Donald Trump» (Σκοτώστε τον Ντόναλντ Τραμπ) και «6 million wasn’t enough» (6 εκατομμύρια δεν ήταν αρκετοί, αναφορά στο ολοκαύτωμα), καθώς και τα ονόματα των μαζικών δολοφόνων Άνταμ Λάνζα, δράστης της επίθεσης στο σχολείο Σάντι Χουκ, Άντερς Μπέρινγκ Μπρέιβικ και Μπρέντον Τάραντ, ο δράστης της επίθεσης στο Κράισττσερτς, ο οποίος μάλιστα είχε γράψει παρόμοια μηνύματα στα όπλα του. Το κανάλι αφαιρέθηκε λίγο μετά τις αναρτήσεις. Σε ένα από τα βίντεο, ισχυρίστηκε ότι είχε συναντηθεί με τον υπέρμαχο των δικαιωμάτων για τα όπλα στις ΗΠΑ, έναν YouTuber ονόματι Μπράντον Χερέρα (Brandon Herrera), ο οποίος καταδίκασε δημόσια την επίθεση μέσω δημοσίευσης στο X.

## Αντιδράσεις

### Δήμος και πολιτεία
Σε συνέντευξη Τύπου, ο δήμαρχος της Μινεάπολης, Τζέικομπ Φρέι, ανακοίνωσε ότι η πόλη θα ανοίξει ένα κέντρο οικογενειακών πόρων και κάλεσε να ληφθούν συγκεκριμένες ενέργειες πέρα από εκφράσεις συμπάθειας. «Μην μιλήσετε για προσευχές τώρα [...] Αυτά τα παιδιά εκείνη τη στιγμή [της επίθεσης] προσευχόντουσαν», είπε, μειώνοντας τη σημασία των προσευχών με τον λόγο του. Ο Φρέι πρόσθεσε, «Όποιος χρησιμοποιεί αυτό το γεγονός ως ευκαιρία για να κακοποιήσει την κοινότητά των διεμφυλικών έχει χάσει κάθε αίσθηση ανθρωπιάς». Σημειώνεται η εβραϊκή καταγωγή του Φρέι.

Ο κυβερνήτης της Μινεσότα, Τιμ Γουόλς, χαρακτήρισε την επίθεση «μια τραγωδία που έφερε καταστροφή σε έναν χώρο που θα έπρεπε να είναι ασφαλής για τα παιδιά» και διέταξε οι σημαίες της πολιτείας να κυματίζουν μεσίστιες.

### Ομοσπονδιακές αντιδράσεις
Ο πρόεδρος των ΗΠΑ, Ντόναλντ Τραμπ, δήλωσε στην διαδυκτιακή εφαρμογή Truth Social ότι είχε ενημερωθεί αμέσως μετά την επίθεση: «Παρακαλώ συμμετάσχετε μαζί μου στις προσευχές για όλους τους εμπλεκόμενους», δήλωσε. Αργότερα την ίδια ημέρα, εξέδωσε προεδρικό διάταγμα για να κυματίζουν οι σημαίες των ΗΠΑ μεσίστιες σε εθνικό επίπεδο έως τις 31 Αυγούστου 2025. Ο Τραμπ επικοινώνησε τηλεφωνικά με τον κυβερνήτη Γουόλς για να εκφράσει συλλυπητήρια στους κατοίκους της Μινεσότα.

To FBI ανέφερε ότι βοηθούσε τις τοπικές αρχές· ο επικεφαλής ειδικός πράκτορας του γραφείου της Μινεάπολης δήλωσε ότι το Γραφείο θα «αφιερώσει κάθε διαθέσιμο πόρο για να στηρίξει αυτή τη συνεχιζόμενη έρευνα». Οι ομοσπονδιακές αρχές και η τοπική αστυνομία δήλωσαν ότι η υπόθεση διερευνάται ως εσωτερική τρομοκρατία και έγκλημα μίσους κατά των Καθολικών.

### Εκκλησία και Κοινότητα
Ο Αρχιεπίσκοπος Μπέρναρντ Χέμπντα (Bernard Hebda) της Αρχιεπισκοπής Αγίου Παύλου και της Μινεάπολης (Saint Paul and Minneapolis) απευθύνθηκε στους δημοσιογράφους και εξέδωσε ανακοίνωση ζητώντας «συνεχιζόμενες προσευχές» για την ενορία και το σχολείο, λέγοντας: «Η καρδιά μου είναι ραγισμένη […] Πρέπει να βάλουμε τέλος στη βία των όπλων». Αργότερα ανέφερε ότι οι προσευχές από όλη τη χώρα και ένα μήνυμα από τον Πάπα Λέοντα ΙΔ΄ υπήρξαν «πηγή ελπίδας». Ο Αντιπρόεδρος της United States Conference of Catholic Bishops, Αρχιεπίσκοπος Γουίλιαμ Ε. Λόρι (William E. Lori), δήλωσε: «Ας ζητήσουμε όλοι από τον Κύριο προστασία και ίαση για όλη την οικογένεια [της ενορίας] του Ευαγγελισμού».

Ο βοηθός επίσκοπος Κέβιν Κένεϊ (Kevin Kenney) συναντήθηκε με οικογένειες στο Hennepin County Medical Center και δήλωσε στα τοπικά μέσα: «Δεν θα έπρεπε να συμβαίνει αυτό», ενώ οι κληρικοί προσέφεραν προσευχές και στήριξη. Το ίδιο βράδυ, πάνω από 600 άτομα παρακολούθησαν αγρυπνία προσευχής στην Ακαδημία των Αγίων Αγγέλων (Academy of Holy Angels), με την παρουσία των Χέμπντα, Γουόλς και της γερουσιαστής Έιμι Κλόμπουτσαρ.

Ο Πάπας Λέων ΙΔ΄ απέστειλε συλλυπητήρια μέσω τηλεγραφήματος από τον καρδινάλιο υπουργό εξωτερικών του κράτους, Πιέτρο Παρολίν, μεταφέροντας «πνευματική εγγύτητα» στους πληγέντες.

### Οργανώσεις πολιτικής δράσης
Οι οργανώσεις Everytown, Moms Demand Action και Students Demand Action, αμερικανικές οργανώσεις που δραστηριοποιούνται για την πρόληψη της βίας με όπλα, εξέδωσαν κοινή δήλωση από τα παραρτήματα της Μινεσότα. Ο πρόεδρος της Everytown, Τζον Φέινμπλατ (John Feinblatt), δήλωσε: «Όλα δείχνουν ότι αυτή η τραγωδία διαπράχθηκε με όπλο επίθεσης… Πόσοι Αμερικανοί πρέπει να πεθάνουν ακόμα πριν οι νομοθέτες απαγορεύσουν αυτά τα όπλα πολέμου;» Η διευθύντρια της Moms Demand Action, Άντζελα Φέρελ-Ζαμπάλα (Angela Ferrell-Zabala), τόνισε: «Οι χώροι εκπαίδευσης και λατρείας πρέπει να είναι καταφύγια, όχι πεδία μάχης». Τοπικά μέσα ανέφεραν ότι εθελοντές της Moms Demand Action ζήτησαν να γίνουν αλλαγές και αναφέρθηκαν στην αγρυπνία στο πάρκο Λίνχαρστ.

Η εθνική ομάδα πρόληψης βίας με όπλα GIFFORDS, μέσω της ιδρύτριας του, Γκάμπριελ Γκίφορντς, δήλωσε ότι ήταν «κατεστραμμένη» από την επίθεση και κάλεσε τους νομοθέτες να δράσουν, λέγοντας: «Κανείς δεν πρέπει να φοβάται για τη ζωή του όταν παρακολουθεί θρησκευτικές λειτουργίες […] Υπάρχουν λύσεις που οι νομοθέτες πρέπει να εφαρμόσουν τώρα για να αποτραπεί μια άλλη τραγική ημέρα όπως η σημερινή». Η συνιδρύτρια του Sandy Hook Promise, Νικόλ Χόκλεϊ (Nicole Hockley), τόνισε: «Τα παιδιά μας αξίζουν περισσότερα από στιγμές σιγής, σκέψεις και προσευχές. Αξίζουν δράση», ενώ ο συνιδρυτής Μάρκ Μπάρντεν (Mark Barden) επισήμανε την αναγνώριση προειδοποιητικών σημείων για την πρόληψη βίας.

Η οργάνωση American Federation of Teachers (Αμερικανική Ομοσπονδία Δασκάλων), μέσω της προέδρου Ράντι Βέινγκαρτεν (Randi Weingarten) και της Teachers Unify to End Gun Violence (Δάσκαλοι Ενωμένοι για την εξάλειψη της Βίας των Όπλων), δήλωσε: «Έχουμε ηθική ευθύνη να προστατεύσουμε τα παιδιά μας… Τα σχολεία πρέπει να είναι ασφαλή καταφύγια… όχι χώροι όπου τα παιδιά τραυματίζονται ή χάνουν τη ζωή τους από τη βία με όπλα».

## Δείτε επίσης

* Επίθεση στο σχολείο Σάντι Χουκ

## Παραπομπές

Κατηγορία:Μαζικοί πυροβολισμοί
Κατηγορία:Σελίδες με μη επιθεωρημένες μεταφράσεις